
ДАМЖУУЛАХ СТАНЦ

	(Шог өгүүллэг)

	 

	Даргын ажлаас сайхан ажил алга гэж Далхжав гуай бат итгэжээ. Гэвч энэ өгүүллэгт тэр итгэл батажсан тухай биш харин алдагдан эхэлсэн тухай өгүүлэх юм.

	Урьд бол ямар нэгэн асуудал шийдэхэд тун хялбар байж. Дор байгаа хэдэн хэлтсийн дарга, зааварлагч, байцаагч нар асуудлыг боловсруулаад өгнө. Тэр боловсруулсан зүйлийг нь харьяалсан яамны сайд нарт дамжуулаад өгнө. Жич тэмдэглэхэд газрын сайд нь бас л Далхжав гуай шиг хүн байсан болохоороо ямар нэгэн асуудал тавихад, 

	— За, та юу ч гэсэн наад зүйлээ орхиодох. Бид үүгээр ярилцаж байж болъё гэдэг сэн. Тэгээд хэдэн минут болсны дараа сайдын урт саарал машин засгийн газрын орд руу хүнгэнэн хүрч байгаа нь цонхоор харагддаг сан. Тэр бол саяын тавьсан асуудал «боловсорч» байгаагийн тэмдэг билээ. Иймэрхүү байдлыг хараад Далхжав дотроо бодохдоо «Ингэж засгийн газраар хамаг чухал асуудал шийдвэрлүүлээд байх юм бол би ч гэсэн сайд хийж дөнгөлгүй яах вэ. Ер нь хамтын удирдлага гэдэг чинь тун ашигтай тустай зүйл байна. Хэрэв засгийн газар, уг асуудлыг өөрсдөө шийдвэрлэх гэвэл сайд хүн ч яах вэ дээ коллеги, зөвлөлөөрөө шийдвэрлэж орхино» гэж боддог байв.

	Далхжав гуай хэдийгээс хашир догь нуруутай хүн гэдэг нэртэй санж. Энэ нэрийнхээ хүчээр олон ч албан газар толгойлж үзлээ. Жишээлбэл, харьяа газрын олон хэлтэс, байгууллагын дарга явсан юм. Нэгнийх нь ажлыг дийлэхгүй бол нөгөө хэлтсийг нь авдаг байж. Олон нийтийн байгууллагуудыг ч эмэгтэйчүүдийн зөвлөлөөс бусдыг цөмийг нь бас ээлж дараагаар даргалж явлаа. Нэг ажил нураачхаад асуудал дэгдэхтэй зэрэг

	— Яах вэ, боловсролгүй ч гэсэн туршлагатай хүн юм, зайлуул өөр ажилд тавихаас даа, санхүүгийн хэлтсийн даргаар томилох уу даа гэж сайд нь асуухад;

	— Уржнан хийж дийлээгүй шүү дээ гэж нөхөд нь хариулав. Сайд, бүх хэлтсийг нэрлэсэн боловч цөмийг нь урд өмнө хийж дийлээгүй байв. «Хааш нь шингээе дээ» гэж яриа болж байх хооронд Далхжавын ажилладаг харьяа газрын дарга яамны нөгөө нэг харьяа газрын даргаар томилогдох болж «сохорсон биш завшина» гэгчээр ажилгүйдэх шахаж байсан Далхжав маань дарга болоод авчээ. Сонирхолтой нь юу вэ гэвэл дарга болсноос хойш ажил нь их л хөнгөрч тодорхой даалгавар багадаж, хааяа нэг боловсруул гэсэн юм гарвал дорд хүмүүсээрээ бэлэн хийлгээд санаа амар суудаг болов. «Дороо хэдэн шаг хийсэн хүнтэй бол ч энэ зэргийн газар байтугай яам ч толгойлоход бэлхэн байна» гэж Далхжав дотроо боддог болсон билээ.

	Гэвч би энэ өгүүллэгт түүний ийм итгэл нь батажсан тухай биш харин алдагдсан тухай ярина гэсэн шүү дээ.

	Нэг өдөр «ажлаа мэддэггүй» гээд хуучин сайд нь халагдав. Шинэ сайдын эхлээд өгсөн даалгаврыг Далхжав гуай мөн л хэлтсийнхээ дарга нараар хийлгээд очиж гэнэ.

	— За Далхжав гуай бэлэн болчихсон уу юун хурдан юм бэ гэж сайд асуулаа.

	— Бэлэн бэлэн сайд аа... Бид гэдэг улс чинь хэдэн орой нойр хоолгүй суусны хүчинд л барлаа шүү гэв. Уул нь нээрээ ч олон хүн илүү цагаар сууж боловсруулсан зүйл байсан бөгөөд гэм нь Далхжав гуайгаас л бусад нь юм байж.

	Сайд бэлтгэж очсон зүйлийг нь унших зуураа үе үе тодруулан асууж эхлэв. Далхжав асуудлыг сайн мэдэхгүй байсан учир хариулах үг олддоггүй дэмий л ээрэн түгдэрч хий ангалзахаас цааш гарсангүй.

	— Та чинь энэ зүйлээ уншаа ч үгүй яваа хүн юм аа гэж сайд хэлээд

	— Боловсруулсан улсыг нь ирүүл гэжээ.

	Тэр өдрөөс хойш Далхжав гуай тун тухгүй болж «Яая даа?» гэдэг асуудал үе үе сэтгэлийг нь зовоож эхлэв. Хааяа чухал асуудал гараад сайд руу утасддаг байж. Шинэ сайд «Бид үүгээр ярилцъя» гэдэг авралтай хариу өгдөггүй гэнэ.

	— Энэ мэтийн асуудлыг та өөрөө шийдэж бай л даа. Танай газар хамаг мөнгөн зардал нь ч байгаа. Яах ийх мэдэл нь ч байгаа шүү дээ гэж хэдэн удаа хариулжээ. «Мөнгө ч яах вэ бий. Мэдэл ч яах вэ бий, гэхдээ шийдвэргүй би яаж толгой мэдэж улсын өчнөөн төчнөөн хөрөнгө зарцуулах билээ» гэж Далхжав бодоод уул асуудлыг дарахаас өөр аргагүй болдог байлаа. Гэтэл Далхжавын тухай олон жил үргэлжилсэн шүүмжлэл дээр одоо бас чухал ажил дарагдуулсан, боогдуулсан гэдэг шүүмжлэл нэмэгдэн өрнөдөг боллоо. Дорд ажилтан нь хоорондоо ярихдаа ч

	— Мань дамжуулах станц адаглаж асуудал дамжуулахаа ч байсан юм байх даа гэхэд зарим нь:

	— Дамжуулах нь ч ажиллаад л байгаа байх харин «хүлээн авах станц» нь өөрийнх нь ажлыг өөрөөр нь хийлгэх гээд хүлээж авахгүй байгаа юм байлгүй гэдэг байв. Энэ янзаар үргэлжилбэл мөд муугаа дуудуулж халагдах нь гэдэг Далхжавт аргагүй тодорхой болжээ. Тэгээд нэг өдөр Далхжав үүдээ түгжээд өргөдөл бичиж эхлэв. «Ажилдаа тэнцэхгүй нь чөлөөлөөд аль» гэж бичсэн гэнэ. Энэ бол сүүлийн хэдэн жилд анх удаа дорд хүнээ оролцуулалгүй биеэ дааж бичсэн зүйл байлаа. Ийнхүү, дарга хүнд ч хийх ажил байдаг юм гэдгийг Далхжав ойлгожээ. Харин Далхжав шиг ажиллаж ирсэн бусад дарга нар тэр бүрий ойлгож чадаа болов уу?

 “ЗОХИОЛЫН ТҮҮВЭР ГУРВАН БОТЬ” НОМЫН ОРШИЛ: ЧИМИДИЙН ОЛОН ТАЛ

	 

	Би энэ товчхон оршил өгүүллийг Чимидийн олон тал гэж нэрлэхдээ түүний үнэнхүү олон талын тухай эргэцүүлэн бодож нэрлэлээ. Чимидийн үргэлжилсэн зохиолын энэ ботид түүний «Хавар намар» роман, хоёр тууж, өгүүллэгүүд мөн аян замын тэмдэглэл найрууллын заримыг орууллаа. Үүний түрүүн найргийг нь эмхэтгэж нэгэн боть болгосон юм. Цаана нь жүжиг, киноны зохиолууд болоод утга зохиол, урлагийн асуудлаар бичсэн өгүүллүүд зэрэг үлдэж байна. Чимид бол манай орчин үеийн утга зохиолыг үндэслэсэн ахмад үеийн хувьсгалч зохиолчдыг залгамжлан дөчөөд онд гарч ирсэн сайхан зохиолчдын нэг, гарамгай яруу найрагч байлаа. Чухамхүү монголын орчин үеийн иргэний яруу найрагт оруулсан хувь нэмэр нь Чимидийн алдар нэрийг өндөрт өргөсөн юм. Тэр бээр зөвхөн яруу найргийн төрлөөр бичдэг байлаа гэхэд манай орчин үеийн утга зохиолын хөгжлийн нэгэн гайхамшигт үеийн төлөөлөгч болж бүрэн чадах сан билээ. Гэтэл Чойжилын Чимид зөвхөн яруу найрагч байсангүй. Зөвхөн яруу найрагч байсан бол тэр талаараа илүү ихийг бүтээж чадах сан биз. Гэвч утга зохиолын бараг бүх төрөлд авьяасаа шалгасан юм. Тэр нь цаг үеийн шаардлага байж уу аль зохиолчийн урт удаан эрлийн үр дүн байж уу? Аль нь ч байж болно. Утга зохиолын олон төрлөөр бичих нь эрэл байхаасаа цаг үеийн шаардлагын үр дагавар байх нь илүү гэлцдэг. Тэгвэл цаг үеийн шаардлагад захирагдан өөрийнхөө авьяасын амин сүнс болсон төрлийг хойш тавих сайн хэрэг үү гэсэн асуулт гарч ирнэ. Чимидийн хувьд энэ нь яруу найргийг нь ямар нэг хэмжээгээр хохируулсан байж болох боловч манай утга зохиолын ашиг сонирхолтой холбож бодвол хожоотойгоор барахгүй азтай явдал болсон гэж би хувьдаа боддог. Тавиад оны сүүлч, жараад оны эхээр Чимид Ванган хоёр кино зохиол хамтран бичиж байлаа. Кино зохиол бичдэг туршлагатай зохиолч ховор тэр үед манай кино үйлдвэрийн хүчин чадал нэмэгдэж, кино зохиол бичих шаардлага нэг талаар тулгамдсан асуудал болж ирээд нөгөө талаар кино урлагийг уран сайхны орчин үеийн түвшинд хүргэх шаардлага гарч ирсэн нь Чимид Ванган хоёр тэр ачааг үүрч зүтгэх ажилд ханцуй шамлан ороход хүргэсэн юм. Жинхэнэ зохиолчид иргэний болоод уран бүтээлчийн идэвх зоригоор цалгилж, хэрэгтэй цагт хэрэгтэй газар түрүүлж хүрдгийн гэрч тэр ээ. Аливаа юманд түрүүлж хүрэх гэсэн эрмэлзэл Чимидийг олон зүйлд хөтөлдөг байлаа. Энэ бол амьдралд идэвхтэй хандана гэсэн үг юм. Амьдралд идэвхтэй хандах тухай өнөө бид их ярьж байна. Ингэхдээ бид Чимид шиг хүмүүсээс үлгэр дууриа авах хэрэгтэй юм. Түүний тэр идэвх, юм бүхэнд хүрэлцэх чадварыг ерийн нэг овсгоотой сэргэлэн зантай нь холбож боддог хүмүүс мэр сэр байдаг байлаа. Гэхдээ ялангуяа утга зохиол шиг юу юуны түрүүн авьяас шаардах ажилд зүгээр нэг овсгоотой сэргэлэн хүн хэчнээн ч гүйгээд хол явахгүй гэдгийг тийм хүмүүс ойлгодоггүй биз. Чимид бол үнэнхүү олон талын авьяастай хүн байжээ. Уран зохиолын гарамгай орчуулагч байсныг санахад л хүрэлцээтэй. Пушкины «Евгений Онегин», Толстойн «Дайн ба энх», Шекспирийн «Гамлет»-ийг орчуулна гэдэг зөвхөн зориг хүслээр бүтэх ажил биш. Унаган орос хэлтэйн дээр ялангуяа оросын утга зохиолыг сайн мэддэгийг нь зөвлөлтийн нөхөд ч гайхан биширдэг байлаа. Орос хэл, оросын соёл, утга зохиолыг Чимидийн хэмжээнд мэдэх тун ч хялбаргүй шиг санагддаг. Тэр орос хэл мэдэх мэдэхдээ бичгийн хэл төдийгүй умард болоод сибирийн оросын хөдөө тосгоны хэллэгийг ч мэддэг байлаа. Пушкин, Толстойн хэлийг ч мэддэг байлаа. Чимидийн олон талын зөвхөн нэг тал нь энэ.

	Жараад оны эхээр атар газрыг эзэмших бүх ард түмний хөдөлгөөн өрнөж байх үес Чимид «Хавар намар» романаа бичсэн юм. «Хавар намар» романыг зөвхөн сэдвийн хувьд нь ч чухал гэж үзэж болохгүй бөгөөд мөнөөхөн цаг үеийн шаардлагаар гарч ирсэн боловч уран сайхны хувьд тэр үес сая л биежин бойжиж байсан монгол романд шинэ сэргэг амьсгааг оруулсан билээ. Өөрөөр хэлбэл баримтат уран сайхны зохиолын тухай тэр тусмаа баримтат романы тухай сая л нэг дурамжхан ярьж эхэлсэн үед атар газрыг эзэмшсэн баримтыг халуун мөрөөр нь тусгаж тэр ч байтугай сонин хэвлэлийн баримт сэлтийг тэр аяар нь оруулсан зэргээрээ шинэчлэлтэй бүтээл байлаа. Тийнхүү үйл явдлын халуун мөрөөр роман бичнэ гэдэг бас л хүн бүхний хүрэлцэхгүй ажил. Гэвч Чимид «Хавар намраа» бичиж тэр нь удалгүй Москвад орос хэлээр гарсан билээ. Тийм роман бичих цаг үеийн шаардлага гарсныг Чимидийн мэдрэмтгий зүрх хүлээж авсан хэрэг бөгөөд тэр романы уран сайхны үнэ цэнэ цагтаа эргэлзэл төрүүлж байсан ч гэсэн цаг улирах тусам түүхэн үнэ цэнэ нь нэмэгд нэмэгдсээр орчин үеийн монголын утга зохиолын хөгжлийн нэн сонирхолтой нэгэн үеийн ихээхэн товгор баримт болон үлдэх нь дамжиггүй. Ер нь ч улс орны түүхэнд ил тод байр эзэлсэн хэрэг явдлууд Чимидийн сэтгэл бодолд холбоотой явдаг байлаа. Аж үйлдвэрийн комбинат анх байгуулагдаж манай ажилчин ангийн суурь тавигдсан тухай үргэлжилсэн буюу шүлэглэсэн роман бичнэ гэж ярьсаар яваад амжаагүй юм. Өөрийн ухаан орсон гучаад оны хэрэг явдлыг утга зохиолд тусгаж үлдээх эрмэлзэл нь зүрхний нь цохилттой хамт унтарсан гэж болно. Тэр нь түүний хувьд атрын хавар намраас ч ойр бөгөөд чухал сэдэв байлаа. Учир нь өөрийнх нь хүн болох суурийг бэлдсэн цаг үеийн учир начрыг гаргах буюу хувь хүний болоод улс орны амьдралын нэг сонин үеийг гаргах нь зохиолчийн сэтгэлийг эзэмдэхгүй байж чадахгүй. Гэвч харамсалтай нь тэр үеийн тухай гол зохиолоо бичиж амжилгүй нас нөгчсөн. Гэхдээ «Магеллан хаагуур гарсан бэ?» туужаа бичсэн юм. Энэ тууж бол Чимидийн үргэлжилсэн зохиолуудын дотроос хамгийн уянгалаг саруулхан нь юм. Хүүхэд ахуй цагийнхаа дуртгалын хэлбэрээр гучаад оны Улаанбаатарын амьдралын амьсгалыг маш энгийн бөгөөд гэрэл гэгээтэйгээр харуулсан энэ туужийг уншихад ирээдүйн Чимид өөрөө төдийгүй түүний үеийн хүмүүсийн дүр төрх тодхон харагддаг. Тийнхүү энэ тууж Чимидийн гол зохиол ямар сайхан байх сан бол гэж бодогдуулдаг. Гэвч тэр гол зохиолоо бичиж амжаагүй мэт санагддаг нь олон жилийн турш үерхэж, бодол хүслийг нь мэдэх болсон миний мэтийн хүмүүсийн бодол байж болно.

	Чимидийн зохиолын хэлний талаар бүхэл бүтэн шинжилгээ хийж болно. Чимид бол гайхалтай уян хатан, цэвэр тунгалаг, яруу сайхан хэлтэй зохиолч байлаа. Монгол бичгийн хэл, энгийн хүүрнэл ярианы хэлийг тун эвлэгхэн хослуулж чаддаг байжээ. Түүний зохиолын хэлний чөлөөтэй бөгөөд ойлгомжтойг талын мөрөн Хэрлэнгийн аажуу тайван урсгалтай л жишилтэй. Жинхэнэ ардын аясаар буюу жинхэнэ монголоор сэтгэж бичдэг нь гайхалтай сан. Хотод төрж өссөн хүн гэхэд малчин ардынхаа амьдрал, ёс заншлыг гаргууд мэддэг байлаа. Ард түмнийхээ хэл түүхийг сайн мэддэг бөгөөтөл интернационалын соёлоор оюун ухаанаа баяжуулсан нь Чимидийн олон талын онцлог юм. Чимидийн олон талын нөгөө нэг тал нь тэр бээр ёстой л гялалзсан сэтгүүлч нийтлэгч байлаа. Одоо түүний аян замын тэмдэглэл болоод найрууллуудыг уншихад оюуны өндөр боловсрол, уужим сэтгэлгээ нь атаа хөдөлгөм билээ. Заримдаа ч түүнийгээ жаахан барих гэж энгүүнчилсэн нь бас илт харагдана. Гэвч яруу найрагтаа ч, үргэлжилсэн зохиолдоо ч, жүжигтээ ч, орчуулгадаа ч ялгаагүй Чимидийн тэр олон тал нь тус тусдаа бас бие биеэ дэмжин гарч ирэхдээ манай орны олон газраас олддог усан болрын аварга том талст шиг гялбалзан гэрэлтэх нэгэн цулыг бүтээдэг байжээ.

“ЗОХИОЛЫН ТҮҮВЭР ГУРВАН БОТЬ” НОМЫН ЭМХЭТГЭГЧИЙН ҮГ

	 

	Төрийн шагналт зохиолч Ч. Чимид агсны бичсэн үргэлжилсэн үгийн зохиолоос түүвэрлэж нэгэн дэвтэр хэвлүүлж байна. Оюутан ахуй цагаасаа буюу дөчөөд оны үеэс яруу найрагтай хослуулан үргэлжилсэн зохиол туурвиж эхэлсэн Ч. Чимид энэ завсар олон бүтээл гаргасныг хэн бүхэн мэднэ. Түүний бичсэн нэг роман, гурван тууж, зургаан өгүүллэг, гучаад замын тэмдэглэл, уран нийтлэлийг энэ дэвтэрт оруулахад цаана нь цөөнгүй зүйл үлдэж байна.

	Ч. Чимид олон жил сэтгүүлчийн ажил хийж «Үнэн», «Залуучуудын үнэн», «Утга зохиол, урлаг» сонин, «Орчин үеийн Монгол», «Цог» сэтгүүлд олон найруулал, тэмдэглэл, сурвалжилга нийтлүүлжээ. Ер нь Чимид гуай соргог сэтгүүлч. Атар газар эзэмших, хөдөө аж ахуйг хоршоолох хөдөлгөөний халуун мөрөөр явж, роман, жүжиг, кино, найраглалтай буцаж ирж байлаа. Тэр үеийн сонин сэтгүүлд нийтлэгдсэн зүйлээс нэлээдийг авлаа. Сонины ээлжит дугаарын төлөвлөгөөгөөр тодорхой зай хэмжээнд тохируулан бичсэн буюу цаг үеийн шаардлагаар хийсэн авч тухайн шаардлагыг хангаж, уншигчдын хүртээл болсон тэдгээр зүйлийг дөчөөд жилийн дараа дахин нийтлэхийг зохиогч өөрөө ч төдий л ойшоохгүй байсныг анхаарч шигшилт хийж цөөнгүй бүтээлийг үлдээв. Тухайлбал «Уран зохиолын үдэшлэг», «Сонгуулийн өмнөх орой», «Улсын циркт», «Уурхайчны хөдөлмөрийн өрнөлт», «Суманд даагддаггүй хүн», «Энхийн үйлс эгнэшгүй», «Унгар Монголын найрамдал хоршоололд», «Эрийн гурван наадам» зэрэг сурвалжилга, тэмдэглэл, сэтгэгдлээс гадна Ю. Цэдэнбал тэргүүтэй монголын засгийн газрын төлөөлөгчид ардчилсан Герман, Унгар, Чехословак, Албани, Польш, Болгар Румын улсад зочлоход Үнэн сонины сурвалжлагчаар явж дээрх орны олон хот, үйлдвэр завод, хоршооллоор очсон тухай тайлан мэдээг энэ түүвэрт оруулсангүй. Харин тэрхүү айлчлалын үеэр Болгарын хоршоологчидтой уулзаж ярилцсан тухай тэмдэглэлийг энд оруулав. Ч. Чимид хар багаасаа дэлхий дайдаар хөндлөн гулд зорчиж их юм үзэж дуулсан, ёстой нэг нүд тайлсан хүн байсан бөгөөд тэр тухайгаа аян замын тэмдэглэлүүддээ тов тодорхой тусгасан билээ. Хаа нэгэн газар очиж ганзага дүүрэн олзтой ирээд өөрийн сэтгэгдлийг уншигчидтайгаа хуваалцдаг заншилтай байсан юм. Тэр бээр 1949 онд Москвад Лениний комсомолын их хуралд Монголын төлөөлөгчөөр оролцож очсон газар, уулзсан хүмүүсийнхээ тухай аян замын анхны тэмдэглэлээ нийтлүүлжээ. «Мянга хоёр дахь шөнийн үлгэр» уншигчдын сонирхлыг үнэхээр татсан билээ. Энэ нь зохиогчийг баярлуулж бүтээх туурвих эрмэлзлийг нь бадруулсан бололтой...

	Ч. Чимид гуайн нэг удаа ярихдаа, «би үзсэн харсан зүйлээ ирээдүй этгээд зорчсон тэмдэглэлдээ гүйцээн бичиж нэг ном хийх санаатай. Түүнд социалист орнууд, Чили, Япон, Ангол зэрэг олон орноор явсан тухайгаа болон энх тайван, утга зохиол урлагийн зүтгэлтнүүдтэй уулзаж байснаа дэлгэрэнгүйнхэн бичих юм» гэдэг байлаа. Тэр хүслэн биелээгүй нь харамсалтай. Чимид гуай их юм хийсэн мөртөө олон зүйлийг эхлээд дуусгаж амжаагүй билээ. Ирээдүй этгээд зорчсон тэмдэглэлээ дуусгаагүй. «Мандах нарны зүгт» тууж, «Өндөр Гонгорын тухай» туурвиж байсан зүйлээ гүйцээж амжаагүй билээ. Бид энэ түүвэрт, дуусгаж чадаагүй зохиолуудыг нь бас оруулав. Тэрчлэн аян замын тэмдэглэл, уран нийтлэлийн зүйлийг нь уг түүвэрт ихэвчлэн оруулсан боловч утга зохиолын шүүмж, номын оршил, зохиолчдын уулзалт, энх тайвны хурал чуулгад хэлсэн үг, илтгэл, өгүүлэл, сэтгэгдэл, бусадтай харилцаж байсан захидал зэргийг энэ удаа ном болгож уншигчдын хүртээл болгож чадсангүй. Хожим энэ бүхнийг багтаасан нэг дэвтэр хэвлэгдэнэ гэдэгт итгэж байна. Тухайлбал, үүний урьд хэвлэгдсэн Ч. Чимидийн «Үгийн ид шид» номд, энэ түүвэрт оролгүй үлдсэн утга зохиолын онол, судлалын асуудлаар туурвисан зүйлийг нэмж нэгэн дэвтэр болгон хэвлүүлэх нь зүйтэй гэсэн санал дэвшүүлж байна.

